
Hogyan kommunikáljunk zölden és meggyőzően? Reklámozási stratégiák a fenntarthatóságban

Kulcsszavak: szemkamera; attitűd; környezetvédelem; faktoranalízis; klaszterelemzés
A fenntarthatóság – főleg a környezeti pillér –, bár évtizedekkel ezelőtt belépett a köztudatba, csupán az utóbbi években kapott kiemelt figyelmet. Fontosságának köszönhetően pillanatok alatt beszőtte magát a gazdasági tevékenységekbe, így a marketingbe is. A marketingkommunikáció nagymértékben épít a trendekre, emiatt a kormány és a vállalatok üzenetei is „zöldülni” kezdtek.
A kutatás célja feltárni azokat a kommunikációs stratégiákat, amiket a politikai és a gazdasági szervezetek egyaránt alkalmazhatnak a lakosság fenntartható magatartásra motiválásának érdekében. A fő célkitűzés a legösztönzőbb reklámelemek azonosítása volt. A hipotéziseim szerint a zöld reklámok megbízhatóbbak a hagyományosnál, az emberek és állatok meggyőzőbbek, mint a természeti képek, a negatív üzenet hatásosabb, mint a pozitív, illetve a környezettudatos embereket könnyebben megérintik a fenntartható reklámképek.
A kérdések megválaszolására kérdőíves és szemkamerás kutatást végeztem. A kérdőíves kutatás kitért az alapvető környezettudatos attitűdökre, a reklámokhoz való viszonyulásra, a zöld reklámhoz fűződő attitűdökre, illetve reklámképekkel kapcsolatos véleményekre is. A kérdőív adatait ezután SPSS-ben elemeztem leíró statisztikai, kereszttábla-, főkomponens- és klaszterelemzéssel.
A szemkamera használatához a kérdőívben szerepeltetett reklámképeket 2x2-es montázsba helyeztem, összehasonlítási céllal. A szemkamerás kutatás ezeket a képeket vizsgálta mélyebben: hová néztek a résztvevők, melyik képrészlet ragadta meg a figyelmüket, a pozitív vagy a negatív képekre koncentráltak inkább. Ezután pedig egy utókérdőív mérte fel, mire emlékeztek a látottakból.
Az eredményekből megállapítottam, hogy a zöld reklámot valóban megbízhatóbbnak tartják a válaszadók. A gyerekek és állatok szintén nagyobb figyelmet kapnak, mint a természeti képek, így ezt a hipotézist is elfogadtam. A negatív üzenetek csakugyan jobban megragadtak az megkérdezettek emlékezetében, és nagyobb hatást gyakoroltak rájuk, bár néhányan hozzátették, a pozitív, edukatív üzeneteket jobban értékelték volna. Az utolsó hipotézist viszont elutasítottam, mert kereszttábla-elemzés során nem találtam szignifikáns különbséget a környezettudatos és közömbös válaszadók között annak tekintetében, hogy mennyire érintik meg őket a zöld reklámok.



